Yevropa sudi: Rossiya Beslan fojeasining oldini olishi mumkin edi
Shimoliy Osetiyaning Beslan shahridagi maktabda yuz bergan uch kunlik qamalda garovga olinganlarning 330 nafari halok bo'lgan edi.
Inson huquqlari bo'yicha Yevropa sudi 2004-yilgi Beslan fojeasining oldini olishda Rossiya hukumati tegishli xavfsizlik choralarini ko'rmagan, deb topdi. Ehtiyotsizlik natijasida garovga olingan ko'plab insonlar halok bo'ldi, deyiladi sud hukmida. Uch kunlik qamal Shimoliy Osetiyaning Beslan shahridagi maktabda 2004-yil 1-sentabrda boshlangan edi. Voqeada garovga olinganlarning 330 nafari halok bo'lgan. Ularning 186 tasi bolalar edi. Hodisa Rossiya tarixidagi eng qonli terror xurujlaridan biri hisoblanadi. Bir guruh rossiyaliklar o'z fuqarolarini himoya qilish uchun zarur choralarni ko'rmagani uchun hukumatni sudga bergan edi. Inson huquqlari bo'yicha Yevropa sudi shikoyatchilarning da'vosini haqli deb topdi. Sud hukmiga ko'ra, hukumat maktabga hujum rejalanayotgani haqida oldindan ma'lumotga ega bo'lgan, ammo shunga yarasha xavfsizlik choralarini kuchaytirmagan. Shuningdek, hukumat garovdagilar qanday o'lganini va hukumat kuchlari qurollarni qanchalik ishga solganini ham batafsil tekshirmagan. Rossiya prezidentining so'zlovchisi Dmitriy Peskov Rossiya terror qurboni bo'lganini aytib, sud qarorini tanqid qildi. Hujum o'quv yilining birinchi kunida sodir bo'lgan edi. 30 ga yaqin chechen va ingushetiyalik jangarilari maktabga hujum qilib, 1100 dan ortiq odamni garovga olgan. Ularning 800 ga yaqini bolalar bo'lgan. Uch kunlik qamal ortidan Rossiya xavfsizlik kuchlari tanklar yordamida binoga bostirib kirib, jangarilar bilan to'qnashuvga kirishadi. Natijada 330 odam, jumladan, 186 bola halok bo'ladi. Yana yuzlab odam yaralanadi.